Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA najavila veliku akciju pošumljavanja u listopadu**

* **Kao društveno odgovorna kompanija, INA organizira akciju pošumljavanja s ciljem podizanja svijesti o važnosti zaštite protiv požara i očuvanju okoliša**
* **Akcija će se održati u listopadu u Zvjezdanom selu Mosor blizu Žrnovnice, a sudjelovat će Hrvatske šume, DVD Žrnovnica, INA Klub volontera i mladi pripadnici DVD-ova Šibensko-kninske županije kojima je INA početkom godine uručila donaciju**

**Split, 22. svibnja 2018. – Danas je u DVD Žrnovnica svečano najavljena velika akcija pošumljavanja koju INA planira provesti u suradnji s Hrvatskim šumama i DVD Žrnovnica u listopadu u Zvjezdanom selu Mosor blizu Žrnovnice. U kolovozu bit će pokrenuta aplikacija na Ininoj Facebook stranici kroz koju će u pošumljavanju moći sudjelovati i javnost. Uz Hrvatske šume, DVD Žrnovnica i INA Klub volontera, akciji će prisustvovati i mladi pripadnici DVD-ova Šibensko-kninske županije kojima je INA početkom godine donacijom pomogla u plaćanju troškova prijevoza do vatrogasne škole koju su upisali kako bi se mogli profesionalno baviti vatrogastvom.**

Revirnik šumarije Split g. Ivan Vidosavljević i predsjednik DVD Žrnovnica g. Milan Barbarić zahvalili su Ini što zajedno s njima brine o očuvanju okoliša. *„Šume na kršu ugrožene su uslijed šumskih požara, najčešće uzrokovanih ljudskom nepažnjom i zahtijevaju ulaganje golemih sredstava u prevenciju i zaštitu. Pozdravljamo Ininu inicijativu jer smatramo da društveno odgovorne kompanije na taj način pridonose podizanju svijesti kod svih građana o potrebi očuvanja šuma. Bez šume nema ni čistog zraka ni čiste vode, a osobito nam je važna na kršu radi zaštite tla od erozija i bujica. U ovoj akciji ćemo pošumiti područje kod Žrnovnice s 1200 sadnica čempresa, crnog i primorskog bora.“* istaknuo je g. Vidosavljević. G. Barbarić je nadodao: „*Drago nam je što možemo sudjelovati u ovoj hvalevrijednoj Ininoj akciji pošumljavanja. Nadamo se da na ovaj način možemo barem malo pridonijeti oporavku područja stradalih u prošlogodišnjem velikom požaru. Područje koje će se pošumljavati opožareno je tijekom prošle sezone požara, a na njemu je zabilježen dobar uspjeh pošumljavanja prethodnih godina.“*

G. Josip Vrabec, direktor Zaštite od požara i procesne sigurnosti u Ini, tom je prigodom pojasnio razloge uključivanja Ine u ovakve projekte: *„U Ini aktivno provodimo mjere zaštite od požara, ali također donacijama i raznim akcijama sudjelujemo i u unapređenju stanja zaštite od požara i vatrogastva u cjelini. Ovu akciju pošumljavanja ćemo provesti u želji da obnovom opožarenih područja pomognemo našim hrabrim vatrogascima te podignemo svijest o važnosti vatrogastva i zaštiti protiv požara.“*

Zadnja sezona požara rezultirala je rekordnim brojem požara i suša u Hrvatskoj pa je stoga nužno pomoći u rješavanju tog problema i sudjelovati u osposobljavanju države za obranu od požara.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 maloprodajnih mjesta u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr